სიმართლე გითხრათ, თავის დროზე საბჭოთა რუსეთის მიერ ხელოვნურად შექმნილი ამ პრობლემის მძევლად არის ქცეული სომხეთი, რომელიც შეიძლებოდა ევროინტეგრაციის პროცესში ჩვენზე წარმატებულიც ყოფილიყო, რომ არა მთიანი ყარაბაღი, რომლის შენარჩუნებაში რუსეთის მხარდაჭერის სანაცვლოდ ამ ქვეყანამ ბევრი რამ დაკარგა. რუსეთმა სწორედ იმისთვის შექმნა ეს პრობლემა, რომ სომხეთის კონტროლით სამხრეთ კავკასიაში პოზიცია შეენარჩუნებინა. ჩვენ არავითარ შემთხვევაში არ უნდა დავუშვათ ამ კონფლიქტში საქართველოს ჩათრევა. აქამდე ათეულობით წელი ვახერხებდით, რომ ვყოფილიყავით სანდო მეზობელი როგორც აზერბაიჯანის, ისე სომხეთისთვის და ასე უნდა გავაგრძელოთ. ამას მხოლოდ ნეიტრალიტეტით მოვახერხებთ. ჩვენ გვაქვს ამის გამოცდილება. თავის დროზე ეს აქტიური ნეიტრალიტეტის პოზიცია შევარდნაძის მიდგომა იყო, რაც სააკაშვილმა დაბალანსების პოლიტიკით შეცვალა. ჩემი აზრით, ამან არ გაამართლა, ამიტომაც ჯობს, კვლავ აქტიური ნეიტრალიტეტის პოზიციას დავუბრუნდეთ.